‘เสี่ยยักษ์’ ITD – BEMถือแล้วรวย!!
วานนี้(3 ส.ค.) น้องผู้สื่อข่าวของ “ข่าวหุ้นธุรกิจ” มีโอกาสพบกับ “เสี่ยยักษ์”คุณวิชัย วชิรพงศ์ นักลงทุนรายใหญ่ของตลาดหุ้นไทยที่ตลาดหลักทรัพย์ฯ
4 ส.ค. 2559

ธนะชัย ณ นคร
 
วานนี้(3 ส.ค.) น้องผู้สื่อข่าวของ “ข่าวหุ้นธุรกิจ” มีโอกาสพบกับ “เสี่ยยักษ์”คุณวิชัย วชิรพงศ์ นักลงทุนรายใหญ่ของตลาดหุ้นไทยที่ตลาดหลักทรัพย์ฯ
ผมเลยฝากถามเพื่ออัพเดตการถือหุ้น ITD หรือ บมจ.อิตาเลียนไทย ดีเวล๊อปเมนต์
และหุ้น BEM : บมจ.ทางด่วนและรถไฟฟ้ากรุงเทพ
เสี่ยยักษ์ ยืนยันว่ายังครองหุ้นทั้งสองตัว ไม่มีการเปลี่ยนแปลง
อย่างที่รับทราบกันว่า หุ้น BEM นั้น วิ่งมาจากราคา 6.35 บาท เมื่อช่วงวันที่ 21 มิ.ย.ที่ผ่านมา
หลังจากนั้น ราคาปรับตัวขึ้นมาเรื่อยๆ กระทั่งมาอยู่ที่ 8.50 บาท ซึ่งถือเป็นนิวไฮ เมื่อวันจันทร์ที่ 1 ส.ค.ที่ผ่านมา หรือ ช่วง 7 วันทำการ ราคาปรับขึ้นมา 33.85%
ก่อนที่จะราคาหุ้น BEM จะร่วงลงอย่างหนักเมื่อวันอังคารที่ 2 ส.ค.กว่า 8%
เวลาที่หุ้นร่วงลงหนักๆ แบบนี้ และเป็นหุ้นที่มีนักลงทุนรายใหญ่ถืออยู่ด้วย จึงมักจะมีคำถามว่า รายใหญ่ขาย(ทิ้ง)หรือเปล่า ท่ามกลางข่าวลือที่ว่า เสี่ยยักษ์ขายทำกำไรออกมาบางส่วน
และมีการรับ หรือซื้อกลับอีกครั้งเมื่อวานนี้(3 ส.ค.)
ส่วนต้นทุน หรือราคาที่เสี่ยยักษ์ซื้อมานั้น ก็ตั้งแต่ยังเป็นหุ้น BMCL ที่มีการจัดสรรหุ้นเพิ่มทุนให้กับนักลงทุนรายใหญ่ ซึ่งราคาน่าจะอยู่ที่ประมาณ 1 บาท ก่อนจะมีการควบรวมกับ BECL และมาเป็น BEM ในปัจจุบัน
อย่างไรก็ดีครับ เสี่ยยักษ์ บอกว่า การลงทุนในหุ้น BEM ก็เหมือนการลงทุนในหุ้น BTS (บมจ.บีทีเอส กรุ๊ป โฮลดิ้งส์)
คือ ในอนาคต ผู้โดยสารจะมีจำนวนเพิ่มขึ้น
ธุรกิจนี้ไม่มีคู่แข่งขัน
จึงเป็นหุ้นอีกตัวที่เสี่ยยักษ์บอกว่า “จะถือระยะยาว”
จากข้อมูลของตลาดหลักทรัพย์ฯ ระบุว่า เสี่ยยักษ์ ได้ถือหุ้น BEM อยู่กว่า 331.40 ล้านหุ้น หรือคิดเป็น 2.17%
ส่วนต้นทุนหรือราคาที่ เสี่ยยักษ์ซื้อมานั้น ไม่มีใครทราบแน่ชัด
แต่เข้าใจว่า ราคาปัจจุบัน น่าจะมีกำไรอยู่พอสมควรแล้ว
เสี่ยยักษ์ บอกด้วยว่า เขายังไม่เห็นว่าจะมีหุ้นตัวไหนเข้ามาแทนที่หุ้น BEM ได้ ฉะนั้น โดยหลักการ หรือวิธีการของเขานั้น คือ “ต้องอดทนรวย” ครับ เพื่อให้ได้ในสิ่งที่ต้องการ
นักลงทุนรายใหญ่ รายนี้ ยังบอกถึงหุ้น BEM อีกว่า วันที่ 6 ส.ค. นี้จะมีการเปิดรถไฟฟ้าสายสีม่วง
และวันที่ 20 ส.ค. เปิดทางด่วน (ศรีรัช)
เสี่ยยักษ์ บอกว่า รถไฟสายสีต่างๆ ยังมีออกมาอีก และ BEM ก็มีโอกาส จึงต้องลองดูสักตั้ง หรือเรียกว่าอดทนรวย
ส่วนราคาหุ้นที่สวิงค่อนข้างมากในสัปดาห์นี้ ก็ไม่ได้คิดมากอะไร เพราะถ้าซื้อหุ้นที่ราคา 5 บาท พอขึ้นไป 6 บาทแล้วไม่ขาย พอลงมาที่ 5 บาท แล้วจะเสียใจทำไม
หันมาดูที่หุ้น ITD กันบ้าง เพราะราคาแทบไม่เคลื่อนไหว หรือนิ่งมาก
เสี่ยยักษ์ บอกว่า แม้ในช่วงนี้ราคาจะมีการปรับตัวลดลงไปบ้างแต่ถ้าต้องการชนะตลาดฯ ต้องอดทนรวยต่อไป
สำหรับหุ้น ITD นั้น เสี่ยยักษ์ ถือมาประมาณ 2 ปีแล้วครับ
เขายืนยันว่า ต้องทำตามความฝันของตัวเอง เพราะถ้าไม่ได้ทำในสิ่งที่ตัวเองคิด “จะเสียใจมาก”
“หุ้นตัวนี้ เป็นหุ้นที่ผมคิดแล้ว แต่งงานกับเขาแล้ว เขาอาจไม่ได้เป็นไปตามเป้าหมาย แต่ผมก็ยังรักเขาอยู่ แพ้ ชนะ ยังไม่รู้ แต่เวลาจะเป็นเครื่องพิสูจน์ สิ่งที่จะทำให้ผมเสียใจที่สุด คือ คิดแล้วไม่ทำมากกว่า”
เสี่ยยักษ์ กล่าวถึงหุ้น ITD
สำหรับหุ้น ITD ปิดวานนี้ที่ 6.50 บาทต่อหุ้น
ราคาหุ้น ITD เคยขึ้นไปถึง 9.05 บาทต่อหุ้น เมื่อกลางเดือนต.ค. 2558 ก่อนที่จะปรับลงมาโดยตลอด และรูดลงมาอย่างหนักอีกครั้งตั้งแต่กลางเดือนเม.ย.จากประมาณ 7.50 มาสู่ระดับ 6.35-6.40 บาท ในช่วงกลางเดือนพ.ค.
และราคาก็ทรงๆ อยู่ที่ระดับนี้มาโดยตลอด
 
 